# Vincent Price

| Vincent Price |
| --- |
|  |
| Født | Vincent Leonard Price, Jr. 27. mai 1911 St. Louis |
| Død | 25. okt. 1993   (82 år) Los Angeles |
| Beskjeftigelse | Kunstsamler, kunsthistoriker, stemmeskuespiller, skribent, selvbiograf, karakterskuespiller, teaterskuespiller, filmskuespiller, fjernsynsskuespiller, skuespiller  |
| Utdannet ved | Courtauld Institute of Art Yale University Mary Institute and St. Louis Country Day School Milford Academy |
| Ektefelle | Edith Barrett (1935–1948; avslutningsårsak: skilsmisse) Coral Browne (1974–1991; avslutningsårsak: ektefelles død) Mary Grant Price (1949–1973; avslutningsårsak: skilsmisse) |
| Far | Vincent Leonard Price, Sr. |
| Mor | Marguerite Wilcox |
| Barn | Victoria Price Vincent Barrett Price |
| Parti | Det demokratiske parti |
| Nasjonalitet | USA |
| Utmerkelser | Stjerne på Hollywood Walk of Fame Sitgesfestivalens pris for beste skuespiller (1971; for verk: The Abominable Dr. Phibes) Sitgesfestivalens pris for beste skuespiller (1983; for verk: House of the Long Shadows) |
| Aktive år | 1938–1993 |
| IMDb | IMDb
 |
|

---

Vincent Price på Commons |

**Vincent Leonard Price, Jr** (1911–1993) var en amerikansk skuespiller, mest kjent for skrekkfilmer og sin meget spesielle stemme.

## Bakgrunn

Price var sønn av en velstående konfektprodusent og hadde en privilegert oppvekst. Etter endt college fikk han som gave en reise til Europa som inkluderte besøk i mange av de store kunstmuseene. Han avla senere eksamen som cand. phil. i kunsthistorie og engelsk ved Yale University. Price gjorde et mislykket forsøk på å slå gjennom på New Yorks teaterscener før han reiste til England, der han tok cand. phil.-eksamen i kunsthistorie.

Han debuterte på scenen i London i 1935 med en liten rolle i *Chicago* mot John Gielgud. Samme år fikk han hovedrollen som prins Albert i West End-oppsetningen av *Victoria Regina*, og spilte senere samme rolle på Broadway.

## Tidlig filmkarriere

Price var etablert som teaterskuespiller da han debuterte på film i 1938 i *Firman fikser alt*. I begynnelsen fikk han romantiske roller, men det viste seg at han var mer egnet til å spille karakterroller i filmer som *Sången om Bernadette* (1943) og *Himmelrikets nøkler* (1944). Han spilte deretter i to skumle dramafilmer: *Laura* og *Min er hevnen*, innen han fikk hovedrollen i grøsseren *Fåfengt var min drøm* (1946). Deretter fikk han spille elegante biroller som skurk i hardkokte filmer som *Mannen som drepte* (1947), *Lang natt* (1947), *De fordømtes legion* (1948) og *Stormen kommer* (1949). Price medvirket også som den skurkaktige kardinal Richelieu i *De tre musketerer* (1948).

## 1950-tallet og senere

Vincent Price i *Skriket ved midnatt* (1959)
Price viste sine komiske evner i satiren *Kvitt eller dobbelt* og en skummel komedie *Dødelig lik* (1951), innen han på 1950-tallet begynte med skrekkfilmer. I 1953 spilte han i *Vokskabinettet*, den første filmen hvor han havnet på Ti på topp-listen. I midten av 50-tallet medvirket Price i mastodontfilmen *De ti Bud* regissert av Cecil B. DeMille og i Fritz Langs thriller *Det femte offeret*, før originalversjonen av *Fluen* (1958) som ble en stor suksess. På 1960-tallet samarbeidet han med Roger Corman i flere fremgangsrike lavbudsjettfilmer, deriblant flere Edgar Allan Poe-filmatiseringer, som *Gjest i skrekkens hus* (1960), *Dødspiralen* (1961), *Kroppen* (1963) og *De blodtørstige* (1964).

På midten av 60-tallet var han også med i to filmer regissert av Jacques Tourneur, skrekkfilmparodien *Komedie i skrekk* (1964) og *Undervannsbyen* (1965). Han spilte også Egghead i den populære TV-serien *Flaggermusen*, en rolle som han likte spesielt bra. I 1968 spilte Price hovedrollen som heksejegeren Matthew Hopkins i Michael Reeves' film *Den blodige snaren*, en rolle som han syntes var en av hans beste rolleprestasjoner.

Den siste kinofilmen han medvirket i var *Edward Scissorhands* (1990) regissert av Tim Burton.

## Stemmearbeider

Prices meget spesielle stemme ble ofte hørt, blant annet på Alice Coopers album, *Welcome to My Nightmare*, og i tittelsporet på Michael Jacksons suksessalbum, *Thriller*. Hans stemme ble brukt som professor Rottigan i Disneyfilmen *Mästerdetektiven Basil Mus* og som kommentator i Tim Burtons kortfilm *Vincent* som handler om en gutt som vil være som Vincent Price.

## Privatliv

I tillegg til å være skuespiller, var Price kjent som kunstsamler og kunstekspert og gav ofte forelesninger i emnet. Han skrev flere kunstbøker og også flere bøker om sin andre store lidenskap, kokkekunst. Blant hans bøker kan nevnes: *Drawings of Delacroix* (1962), *The Michelangelo Bible* (1965), *National Treasury of Cooking* (1972) og *The Come Into the Kitchen Cook Book* (1969).

Price var gift tre ganger, med henholdsvis skuespillerinnen Edith Barrett (1938-1948), kostymedesigneren Mary Grant (1949-1973) og skuespillerinnen Coral Browne (fra 1974 frem til hennes død i 1991).

Et eksempel på hans klare politiske ytringer kom da han avsluttet en episode av *Helgenen* med tittelen «Author of Murder», som ble sendt på NBC Radio 30. juli 1950. Price fordømte rasistiske og religiøse fordommer som en form for gift og hevdet at amerikanere burde kjempe aktivt mot det fordi rasistiske og religiøse fordommer i USA ga næring til nasjonens fiender. Price ble senere utnevnt til medlem av *Indian Arts and Crafts Board* under administrasjonen til Dwight D. Eisenhower; han kalte utnevnelsen «kind of a surprise, since I am a Democrat».

Vincent Price døde av lungekreft den 25. oktober 1993.

## Filmografi (utvalg)

* 1939 – *Luksusbetjening*
* 1939 – *Dronningens elsker*
* 1939 – *Det blodige tårn*
* 1940 – *Den usynlige mann kommer tilbake*
* 1940 – *Inkaens skjulte skatt*
* 1943 – *Sangen om Bernadette*
* 1944 – *Laura*
* 1945 – *Du er min alene*
* 1947 – *Mannen som drepte*
* 1948 – *Abbott og Costello i redselskabinettet*
* 1949 – *Dødens mellommann*
* 1950 – *Champagne for Caesar*
* 1953 – *Vokskabinettet*
* 1956 – *Serenade*
* 1956 – *Mens byen sover*
* 1956 – *De ti bud*
* 1958 – *Fluen*
* 1959 – *Det hemmelighetsfulle hus*
* 1960 – *Gjest i skrekkens hus*
* 1961 – *Fangene på Albatross*
* 1961 – *Dødspendelen*
* 1963 – *Ravnen*
* 1963 – *Den siste mannen på jorden*
* 1964 – *Kvinnen i gravkammeret*
* 1968 – *Heksebrenneren*
* 1969 – *Mer død enn levende*
* 1969 – *Mannen med den røde masken*
* 1970 – *Hevnens ånd*
* 1970 – *Skriiik og skriiik igjen*
* 1973 – *Blodig skuespill*
* 1986 – *Mesterdetektiven Basil Mus*
* 1987 – *Sensommerdager*
* 1990 – *Edward Saksehånd*

## Referanser

## Eksterne lenker

* (en) Vincent Price på Internet Movie Database

* (sv) Vincent Price i Svensk Filmdatabas

* (da) Vincent Price på Filmdatabasen

* (da) Vincent Price på Scope

* (fr) Vincent Price på Allociné

* (en) Vincent Price på AllMovie

* (en) Vincent Price hos Rotten Tomatoes

* (en) Vincent Price hos The Movie Database

* (en) Vincent Price hos Internet Broadway Database

* (en) Vincent Price hos Behind The Voice Actors